钦定古今图书集成/理学汇编/字学典/第085卷 > 《书法三昧》 > 《序》
## 钦定古今图书集成/理学汇编/字学典/第085卷 > 《书法三昧》 > 《序》

楷书“虽出于汉魏，未见于三代，其原要从篆隶而变，故其点画波磔，横纵曲直，员锐端侧，岂徒然而为哉，其中必有法矣。夫分上而分下，辨左而辨右，宜偏宜中，或藏或露，有起而有止，当向而当背，其俯仰，其收驻，其推让，其回折，先后开合之次序，大小长短之类聚，必使其相称相应，然后体始成，而少合乎古人变” 楷初意耳。不然，字势虽可爱，而无法之可尚，不过一楷书俗吏。如涪翁所云，此编名《书法三昧》，不知撰者谁氏，其言或本于古人之已言，而书则未有能尽知也。前元时，见于都下馆阁名臣家，渔阳、吴兴、巴西康里，常宝爱之。参政周伯琦来吴中，久而人方知其有是编。其归鄱阳也人。

始得而相传之，乃知诸公之宝爱果然也。古人论《书》云：“一须人品高，二须师法古。” 是书之法，学者习之，固当熟之于手，必先修诸德，以熟之于身。德而熟之于身，书之于手，如是而为书焉，其容止之可观，进退之可度，隐然自见于毫楮之间，端严而不刻，温厚而难犯，如邓志弘之论蔡端明，始可以为善书矣。临池君子其谓然乎。